APSTIPRINĀTS SENĀTA SĒDĒ

2019. gada 6. martā

protokols nr. 3

grozījumi apstiprināti SENĀTA SĒDĒ

2020. gada 21. decembrī

protokols nr.12

grozījumi apstiprināti SENĀTA SĒDĒ

2023. gada 4. decembrī

protokols nr. 14

**KONKURSA**

**“Daugavpils Universitātes studējošo pētniecības projekti”**

**NOLIKUMS**

1. **Vispārīgie nosacījumi**
   1. Konkursa „Daugavpils Universitātes studējošo pētniecības projekti” nolikums (turpmāk – Nolikums) nosaka procedūru, kādā tiek izsludināti, pieteikti, vērtēti un apstiprināti iekšējie pētniecības projekti Daugavpils Universitātes (turpmāk – DU) studējošajiem. Par pētniecības projektiem tiek apstiprināti projekti, kas veicina “Daugavpils Universitātes attīstības stratēģijā” definēto mērķu sasniegšanu. *(06.03.2019. nolikuma redakcijā ar izmaiņām, kas izdarītas 04.12.2023., kas stājas spēkā 05.12.2023.)*
   2. Pētniecības projektu konkursa vispārīgie mērķi:
      1. nodrošināt DU zinātniskās darbības attīstību un zinātnisko izcilību;
      2. veicināt DU studējošo pētniecisko izaugsmi;
      3. sekmēt zinātnisko rezultātu praktisko pielietojamību, sadarbību ar privāto sektoru un papildu ārējā finansējuma piesaisti;
      4. veidot inovatīvas starpdisciplināras pētnieciskās grupas aktuālu pētniecisko tēmu ieviešanai;
      5. iesaistīt DU bakalaura un maģistra programmās studējošos zinātniskajā darbībā;
      6. veicināt *Web of Science* un/vai *SCOPUS* datu bāzēs indeksētu publikāciju skaita pieaugumu DU. *(ar grozījumiem, kas izdarīti* *21.12.2020., kas stājas spēkā 22.12.2020.)*
   3. Projektu uzraudzību nodrošina DU Zinātņu daļa, pamatojoties uz reglamentējošajiem dokumentiem par projektu ieviešanas un uzraudzības norisi DU.
2. **Projektu iesniedzējiem izvirzītās prasības**
   1. Tiesības pieteikt konkursam projektus ir individuāli sekmīgiem DU bakalaura un maģistra programmās studējošajiem, kuri attiecīgā līmeņa programmu apgūst pirmo reizi. *(ar grozījumiem, kas izdarīti* *21.12.2020., kas stājas spēkā 22.12.2020.)*
   2. Projektā kā konsultanti tiek iesaistīti DU doktoranti vai uz darba līguma pamata strādājoši akadēmiskā un zinātniskā personāla pārstāvji: profesori, asociētie profesori, docenti, vadošie pētnieki, pētnieki, lektori, asistenti, zinātniskie asistenti. *(ar grozījumiem, kas izdarīti* *21.12.2020., kas stājas spēkā 22.12.2020.)*
   3. Projekta apraksts apliecina, ka projekta realizācijas laikā ir paredzēts publicēt vismaz vienu publikāciju izdevumos, kas indeksēti *Web of Science* un/vai *SCOPUS* datu bāzēs. *(ar grozījumiem, kas izdarīti* *21.12.2020., kas stājas spēkā 22.12.2020.)*
   4. Projekta realizācijas laikā jāprezentē pētījumu rezultātus kādā no DU organizētajiem zinātnes komunikācijas pasākumiem (Zinātnes festivāls, Zinātnieku nakts u.c.)
   5. Konkursa ietvaros katrs projekta iesniedzējs var piedalīties tikai viena projekta realizācijā.
   6. Projekta aktivitātes, publikācijas un citi pasākumi ir unikāli indikatori, kas nedrīkst sakrist ar citos projektos norādītajiem rezultatīvajiem rādītājiem.
3. **Projektu pieteikšanas norise**
   1. Konkursu vienu reizi kalendārajā gadā ar rīkojumu izsludina DU rektors, norādot projektu pieteikumu iesniegšanas termiņu.
   2. Projekta pieteicējs aizpildītu pētniecības projekta pieteikumu (Nolikuma 1.pielikums) vienā eksemplārā ar pielikumiem izdrukas veidā parakstītu iesniedz DU Zinātņu daļā, Vienības ielā 13, 219. kab. Identiska pieteikuma forma elektroniski līdz konkursa pieteikumu iesniegšanas noteiktajam beigu termiņam jānosūta uz elektroniskā pasta adresi: [zinda@du.lv](mailto:zinda@du.lv).
4. **Projektu finansējums** 
   1. Projektu īstenošanai DU bakalaura un maģistra studiju programmās studējošais saņem stipendiju EUR 200,00 mēnesī 10 mēnešus gadā.
   2. Vienam pētnieciskajam projektam maksimāli pieļaujamo finansējuma apmēru un projektu konkursa kopējo finansējuma apmēru konkrētajam gadam nosaka DU Budžeta komisija.
5. **Projektu vērtēšanas norise**
   1. Pamatojoties uz zinātņu prorektora priekšlikumu, ar DU Zinātnes padomes lēmumu un rektora rīkojumu tiek izveidota projektu Vērtēšanas komisija.
   2. Vērtēšanas komisijas sastāvā tiek iekļauti vismaz divi LZP eksperti katrā no zinātņu nozaru grupām, kurās iesniegti projektu pieteikumi.
   3. Vērtēšanas komisijā netiek iekļauti eksperti, kuri piedalās projektu konkursā kā konsultanti.
   4. Ja DU nevar nodrošināt šī Nolikuma 5.2. punktā paredzēto Vērtēšanas ekspertu pārstāvniecību, objektīvai projektu pieteikumu izvērtēšanai tiek pieaicināti ārējie eksperti.
   5. Vērtēšanas komisijas locekļi, sagatavojot lēmumu par atbalstāmajiem projektiem, ievēro likumu “Par interešu konflikta novēršanu valsts amatpersonas darbībā” (sniedzot savu profesionālo ieguldījumu valsts piešķirto finanšu līdzekļu sadalē, novirzot tos noteiktu mērķu sasniegšanai.)
   6. Projektu Vērtēšanas komisija divu nedēļu laikā pēc projektu konkursa noslēguma:
      1. veic katra iesniegtā projekta pieteikuma novērtēšanu saskaņā ar Nolikuma 2. pielikumā noteiktajiem kritērijiem;
      2. sagatavo un iesniedz zinātņu prorektoram Vērtēšanas komisijas protokolu ar atbalstāmo un noraidāmo projektu sarakstu.
   7. Vienas nedēļas laikā pēc Vērtēšanas komisijas sēdes, pamatojoties uz Vērtēšanas komisijas vērtējuma rezultātiem un rekomendācijām, rektors pēc zinātņu prorektora priekšlikuma pieņem lēmumu par projektu iesniegumu apstiprināšanu un finansējuma piešķiršanu pieejamā finansējuma ietvaros.
6. **Konkursa rezultātu publiskošanas kārtība**
   1. Atbalstīto projektu saraksts tiek izvietots internetā DU mājas lapā 2 (divu) darba dienu laikā pēc DU rektora rīkojuma izdošanas.
7. **Projektu īstenošanas un uzraudzības gaita**
   1. Projekta vadītājs slēdz līgumu ar zinātņu prorektoru par projekta īstenošanu.
   2. Ja studējošais pārtrauc studijas, zinātņu prorektors pieņem lēmumu, sākot ar nākamo mēnesi pēc studiju pārtraukšanas, pārtraukt izmaksāt projektā noteikto stipendiju.
   3. Divu nedēļu laikā pēc zinātņu prorektora aicinājuma jebkurā projekta īstenošanas laikā projekta vadītājs iesniedz rakstisku atskaiti par projektā paveikto.
   4. Ne vēlāk kā divu nedēļu laikā pēc projekta īstenošanas termiņa beigām projekta vadītājs iesniedz DU Zinātņu daļā, Vienības ielā 13, 219. kab., pārskatu par projekta realizāciju (Nolikuma 3. pielikums).
   5. DU Zinātnes padome, pamatojoties uz projektu pārskatos ietverto informāciju, pieņem lēmumu par īstenoto pētniecisko projektu pārskatu apstiprināšanu.
   6. Saņemto stipendiju studējošajam ir pienākums atgriezt šādos gadījumos:

7.6.1 studējošais pārtrauc studijas un līdz studiju pārtraukšanai nav izpildījis projekta rezultatīvos rādītājus;

7.6.2. līdz projekta realizācijas beigām nav izpildījis projekta rezultatīvos rādītājus.

* 1. Ja projekta iesniedzējs nav izpildījis projekta pieteikumā paredzētos rezultatīvos rādītājus, DU Zinātnes padome var piemērot aizliegumu konkrētai personai piedalīties turpmākajos DU Pētniecības projektu konkursos līdz iesniegtā projekta rezultatīvo rādītāju pilnīgai izpildei vai noteikt atmaksāt projekta ietvaros saņemto stipendiju.